ຫວຽດນາມທັບມ້າງ ການປະທ້ວງຂອງຊາວມົ້ງ
ພວກຊາວມົ້ງໄດ້ຮຽກຮ້ອງເອົາສິດ ໃນການປົກຄອງຕົນເອງ ຫຼາຍຂຶ້ນ ແລະອິດສະຫຼະພາບໃນການນັບຖືສາສະໜາ ໃນເຂດທີ່ພວກເຂົາເຈົ້າອາໄສຢູ່ໃກ້ໆ ຊາຍແດນລາວ.
ເຈົ້າໜ້າທີ່ຫວຽດນາມກ່າວວ່າໄດ້ມີການໃຊ້ກຳລັງທະຫານທັບມ້າງການປະທ້ວງທີ່ບໍ່ຄ່ອຍມີຂຶ້ນ ຂອງພວກຊົນກຸ່ມນ້ອຍຊາວມົ້ງຫຼາຍພັນຄົນ ໃນບໍລິເວນຊາຍແດນ ທາງພາກຕາເວັນຕົກສຽງ ເໜືອຂອງປະເທດ ເຈົ້າໜ້າທີ່ໃນແຂວງດຽນບຽນ ກ່າວໃນວັນພະຫັດມື້ນີ້ວ່າ ພວກປະທ້ວງຊາວມົ້ງໄດ້ຖືກຂັບໄລ່ ໃຫ້ແຕກພ່າຍໜີຫຼັງຈາກໄດ້ມີການປະທ້ວງເປັນເວລາຫຼາຍໆມື້ ເຈົ້າໜ້າທີ່ເວົ້າຕື່ມວ່າຊາວມົ້ງ ຊຶ່ງສ່ວນໃຫຍ່ແລ້ວນັບຖືສາສະໜາຄຣິສຕ໌ນັ້ນ ໄດ້ຮຽກຮ້ອງເອົາສິດ ໃນການປົກຄອງຕົນເອງ ຫຼາຍຂຶ້ນ ແລະອິດສະຫຼະພາບໃນການນັບຖືສາສະໜາ ໃນເຂດທີ່ພວກເຂົາເຈົ້າອາໄສຢູ່ໃກ້ໆ ຊາຍແດນລາວ ເຈົ້າໜ້າທີ່ກ່າວຕໍ່ອົງການຂ່າວຕ່າງໆວ່າ ມີການປະທະກັນແຕ່ພຽງເລັກນ້ອຍເກີດຂຶ້ນແລະບໍ່ມີ ຜູ້ໃດຖືກຈັບກຸມ ແຕ່ແນວໃດກໍຕາມອົງການຄົ້ນຄວ້າດ້ານນະໂຍບາຍນິຍົມແນວທາງເດີມທີ່ກຸງວໍຊິງຕັນກ່າວວ່າ ມີຊາວມົ້ງຫຼາຍໆຄົນເສຍຊີວິດຫຼືບໍ່ກໍຫາຍສາບສູນ ລາຍງານທີ່ວ່ານີ້ຍັງບໍ່ສາມາດໄດ້ຮັບການ ຢືນຢັນຈາກແຫຼ່ງຂ່າວທີ່ເປັນອິດສະຫຼະເທື່ອ